# Jéssica Albiach Satorres

Jéssica Albiach Satorres (La Saïdia, 29 de maig de 1979) és una periodista, activista i política valenciana establerta a Catalunya. És coordinadora de Catalunya en Comú i diputada del Parlament de Catalunya en les legislatures xi i xii, i és presidenta del grup parlamentari de Catalunya en Comú-Podem en aquesta segona des del 18 de setembre del 2018.

## Biografia

Diplomada en Fotografia per Revelarte/Espacio de arte Fotográfico i titulada en Ciències de la Comunicació (Periodisme) a la Universitat Cardenal Herrera-CEU. Va guanyar una Beca Erasmus per l'Institut Supérieur de Formation Sociales et de Communication (Brussel·les) i una beca Leonardo a VUSTE ENVIS (Praga).
Va treballar pel Festival Internacional d'Arts Escèniques Tanec Praha del Ministeri de Cultura i per Amnistia Internacional. Més tard, va obtenir el títol del Màster de Marketing Polític, Estratègia i Comunicació Política a la Universitat Autònoma de Barcelona (UAB). Abans d'acabar el màster havia treballat com a redactora de Levante-EMV. El 2008 va treballar en la campanya electoral de María Teresa Fernández de la Vega, que s'havia presentat com a candidata al Congrés dels Diputats per València a les eleccions generals del 9 de març.
El 2011, arran del moviment 15M, va participar en diferents mobilitzacions, fins que el 2014 es va afiliar a Podem. Va treballar en el Gabinet de Comunicació de l'Ajuntament de Cornellà, i en la Secretaria de Comunicació de Podem fins que, un any més tard, va ser escollida diputada del Parlament de Catalunya en l'xi legislatura dins la candidatura Catalunya Sí que es Pot.
En la votació del Parlament del 27 d'octubre de 2017 per a l'aprovació de la Declaració d'Independència de Catalunya, va destacar per ser un dels set diputats que va mostrar públicament que votava No per evitar qualsevol posterior persecució judicial.
En la xii legislatura corresponent a les eleccions de 21 de desembre de 2017, va ser escollida diputada per segona vegada. Després de la dimissió de Xavier Domènech, el setembre de 2018, va ser designada presidenta del Grup Parlamentari de Catalunya en Comú Podem.
El desembre de 2019, va ser escollida coordinadora de Catalunya en Comú, juntament amb Ada Colau i Candela López.
Després de l'anunci d'eleccions que va fer el President Quim Torra, i un cop obert el termini del procés intern, decideix presentar-se a les primàries de Catalunya en Comú per liderar la candidatura en els propers comicis previstos per a la primavera de 2020, comptant amb el suport d'una de les seves cares més visibles, l'alcaldessa de Barcelona Ada Colau. El 27 de febrer de 2020 va ser proclamada candidata de Catalunya En Comú per a la Presidència de la Generalitat de Catalunya.
El 5 de desembre de 2023, va anunciar que es donava de baixa de Podem, el mateix dia en que també Podem deixa el grup parlamentari de Sumar i passa al grup mixt.´
En l'Assemblea Nacional de Catalunya en Comú del 16 i 17 de novembre de 2024 va deixar de ser coordinadora de l'organització per passar a la representació institucional.

## Ideologia

Es defineix com a feminista, republicana i ecologista. És partidària de la immersió lingüística i d'un referèndum d'independència de Catalunya pactat amb el Govern d'Espanya, tot i que no de la independència com a tal.

## Referències

* ↑ «I. Sra. Jéssica Albiach Satorres». Parlament de Catalunya. [Consulta: 13 febrer 2021].
* ↑ «Jéssica Albiach» (en castellà). El Periódico, 21-11-2020. [Consulta: 1r abril 2024].
* 1 2 3 Hinojosa, Silvia. «Jéssica Albiach, la diputada que perseguía tortugas». La Vanguardia, 09-02-2019.
* ↑ Maceta, Víctor. «5 anys de Podem: la revolució inacabada». El Temps, 24-09-2018.
* ↑ Esteve, Mireia. «Albiach, la candidata de consens beneïda per Colau». Ara, 02-02-2020.
* ↑ «Fitxa Diputada Parlament».
* ↑ «El Parlament declara la independència de Catalunya amb 70 vots a favor (min 4:35)». 324.cat. [Consulta: 22 agost 2020].
* ↑ «Xavier Domènech deja la política: "Es la hora de dar paso a nuevas personas con ideas frescas"». eldiario.es.
* ↑ «Catalunya En Comú Podem».
* ↑ «Albiach creu que ERC té massa por que l'acusin de traïdora si pacta amb el PSOE». RAC1, 02-12-2019.
* ↑ «Torra anuncia la convocatoria de elecciones en Cataluña después de que el Parlament apruebe los presupuestos». RTVE.
* ↑ «Jéssica Albiach se presenta a las primarias de los comunes». La Vanguardia.
* ↑ «Los comuns siguen su proceso de primarias de las listas tras proclamar a Albiach como candidata». Europa Press.
* ↑ «Els Comuns obren una nova etapa amb el tàndem López-Tarafa i un vot crític a la gestió recent». 324, 17-11-2024. [Consulta: 21 novembre 2024].
* ↑ Muñoz, Mireia. «Eleccions 14-F: Qui són i què han estudiat els candidats a presidir la Generalitat?». Catalunya Diari, 13-02-2021. [Consulta: 7 maig 2024].
* ↑ P., V. «Albiach aposta per "blindar l'acord" per la immersió lingüística». El Punt Avui, 07-05-2024. [Consulta: 7 maig 2024].
* ↑ Campos, Cristian. «Jéssica Albiach, errejonista, periodista y 'perezrevertiana', se hace con las llaves del Parlamento catalán» (en castellà). El Español, 10-10-2018. [Consulta: 7 maig 2024].

## Enllaços externs

* Comissió executiva de Catalunya en Comú Arxivat 2021-05-03 a Wayback Machine.